**Kopsavilkums**

Zaļais publiskais iepirkums ir kļuvis par vienu no Eiropas Savienības vides, klimata un enerģijas politikas prioritārajiem instrumentiem, tāpēc vides kritēriju iekļaušana iepirkumu tehniskajās specifikācijās ir prioritārs uzdevums arī Latvijā. Lai gan tiek uzsvērts ZPI nozīmīgums, svarīgi ir attīstīt arī vispārējo zaļo iepirkumu, veicinot ilgtspējīgu patēriņu un ražošanu visos līmeņos.

2014.gada Valdības rīcības plānā ir noteikts, ka viens no Valdības mērķiem ir Izstrādāt un ieviest "zaļā iepirkuma" principu valsts un pašvaldību publiskajos iepirkumos, sekmējot veselīgas pārtikas un vietējo materiālu (tostarp koksnes) īpatsvara pieaugumu.

Vides aizsardzības un reģionālās attīstības ministrija sadarbībā ar iesaistītajām pusēm ir izstrādājusi Zaļā iepirkuma veicināšanas plānu 2015. – 2017.gadam, tajā raksturojot esošo situāciju, tai skaitā identificējot galvenās problēmas, kas saistās ar ZI un ZPI, un iekļaujot konkrētus pasākumus šo problēmu risināšanai.

ZI VP mērķis ir nodrošināt, ka sākot ar 2015.gadu iepirkumi, kas tiek plānoti no valsts budžeta un kuriem tiek piemērots ZI, sasniedz vismaz 15% finansiālā izteiksmē no kopējā valsts un pašvaldību iestāžu veikto iepirkumu apjoma, 2016.gadā 20% un 2017.gadā 30%, ka ZI un ZPI prasības tiek piemērotas un integrētas ES struktūrfondu un Kohēzijas fonda ieviešanas procesā.

Kā galvenie šķēršļi ZI un ZPI plašākai izplatībai ir identificētas informācijas, motivācijas, ekonomiskās, tiesiskās un organizatoriskās problēmas. Kā rīcības virzieni problēmu risināšanai un ZI veicināšanai tika formulēti: a) institucionālās sistēmas un normatīvās bāzes pilnveidošana; b) metodiskās vadības un uzraudzības nodrošināšanas; c) ZI popularizēšana.

ZI VP izstrādāts piemērošanai būvdarbu, piegādes un pakalpojumu līgumiem, atbilstoši Publisko iepirkumu likumam.

ZI VP ir paredzēts ieviest esošā valsts kopējā budžeta ietvaros. Pasākumiem, kam nepieciešams papildus budžets, paredzēts piesaistīt Latvijas vides aizsardzības fonda un citu ārvalstu finansējumu- ES struktūrfondu, u.c.

ZI VP izpildi koordinē VARAM, bet īstenošanā ir iesaistītas visas ministrijas, Iepirkumu uzraudzības birojs, Valsts reģionālā attīstības aģentūra un Vides pārraudzības valsts birojs. Kā mērķauditorija ir paredzēta valsts pārvalde, valsts un pašvaldību iestādes (piemēram, skolas un bērnudārzi) un komersanti (piemēram, ēdināšanas pakalpojumu sniedzēji un būvkomersanti), uzsvaru liekot uz valsts un pašvaldību budžeta līdzekļu t.s. ES fondu finansējuma izmantotājiem.